钦定古今图书集成/明伦汇编/皇极典/第162卷 > 性理会通 > 《东汉光武》
## 钦定古今图书集成/明伦汇编/皇极典/第162卷 > 性理会通 > 《东汉光武》

南轩张氏曰：“光武之不任功臣为三公，盖鉴高帝之
弊而欲保全之，前史莫不以为美谈。以予观之，光武
之保全功臣，使皆得以福禄终身，是固美矣，然于用
人之道，则有未尽也。盖用人之道，先以一说横于胸
中，则为私意，非立贤无方之义矣。高祖之待功臣，诚
非也。如韩、彭、黥布之徒，虽有大功，要皆天资小人。在”
《易》之师，“开国承家，小人勿用。”盖于用师既终，成功之
后，但当宠之以富贵，而不可使之有国家而为政也。
高帝正犯此义，是以不能保功臣之终。为光武者，要
当察吾大臣有如韩、彭之徒者乎，则当以是待之。若
光武之功臣，则异于是。至寇、邓、贾复，则又识明而行
修，量洪而气远，以光武时所用之大臣论之，若三子
者，类过之远甚，与共图政，岂不可乎？顾乃执一概之
嫌，废大公之义，是反为私意而已矣。抑光武之所责
于大臣者特为吏事，大臣之职固如是乎？惟其不知
大臣所当任之职，故不知用大臣之道，而独以吏事
之督责为忧，抑亦末矣。方当乱定之后，正宜登用贤
才，与共图纪纲，以为垂世长久之计。而但知吏事责
三公，其贻谋之不竞亦宜矣。

东莱吕氏曰：“光武治天下规模不及高帝，其礼严，光
用卓茂，所以养得后来许多名节。”